આયના મહેલમાં કેટલાક નવા વિભાગો ઉમેરી તા. 1-1-77ના ‘મદનસિંહજી મ્યુઝિયમ’ અને તા. 1-1-82ના ‘કલાઅટરી કચ્છ’ની રચના કરવામાં આવેલી. આ નવા વિભાગોમાં નાગપંચમીની નીકળતી સવારીની કચ્છી શૈલીના ચિત્રપટો ઉપરાંત સવારીની પાલખી, ગરમ પાણી માટેનું વરાળયંત્ર, રાજવી પોષાક, રાજ્યકાળ વખતના કેટલાક દસ્તાવેજો, અલભ્ય તસવીરો, કચ્છી રાજવીઓની તસવીરો, અસવારીમાં નીકળતા નિશાન-ડંકા, કચ્છી ચલણના સિક્કા, લગ્નની ચોરી વગેરે મૂકેલા છે. આયના મહેલના સંચાલકો દ્વારા ‘કચ્છી પ્રવાસી માહિતી કેન્દ્ર’ શરૂ કરવામાં આવેલ છે. આ માહિતી કેન્દ્રમાં કચ્છ આવતા પ્રવાસીઓને વિનામૂલ્ય્ર કચ્છના પ્રવાસનું માર્ગદર્શન આપવામાં આવે છે. અહીં શૈક્ષણિક અને સાંસ્કૃતિક પ્રવૃત્તિઓ પણ હાથ ધરાય છે. આયનામહેલ દર ગુરુવારે બંધ રહે છે. એક સમયે કચ્છની ગણતરી રણપ્રદેશ તરીકે થતી હતી પણ આજે ‘કચ્છ’ની ખુશ્બુ દેશ-વિદેશમાં પ્રસરી ચૂકી છે. અહીંનું સફેદ રણ, ધાર્મિક પ્રવાસધામો અને પ્રાકૃતિક સૌંદર્ય ધરાવતા પર્યટન સ્થળોને લીધે કચ્છ પ્રવાસીઓનું માનીતું સ્થળ બની ગયું છે.